erhwenkuo/poetry-chinese-zhtw huggingface dataset:
滿江紅
作者：黃人傑（宋）

解語宮商，為誰奏、長生一曲。見說道、密堂深處，寶香芬馥。月裡飛仙雲際下，乘鸞來伴鳧仙宿。約年年、生日醉冰篘，簪梅玉。花與貌，爭清淑。雲共發，鬥新綠。盡壺觴為壽，苦無他說。有子有孫真老大，無嗔無妒家和睦。更鸞花、剩著幾番封，平生足。
賀新郎
作者：黃人傑（宋）

逗曉晴煙斂。過書雲、祥開五日，漏添宮線。葭莞飛灰微度暖，眷著梅梢尚淺。怪深院、笙簫如剪。非霧非煙浮月觀，應麟書，吐處豪英產。遲繡斧，啟華宴。楚腰舞徹霓裳遍。擁金船，柔纖瑩玉，十分爭勸。醉入無何休莫問，日下長安非遠。況一點、眉黃新見。掩鼻功名須辦了，賦歸來、卻訪喬松伴。應未許，雪枝汗。
賀新郎
作者：黃人傑（宋）

急雨收庚暑。倚三峰、祥光萬丈，曉窺臨汝。金石臺邊人語鬧，驚怪麟書夜吐。又卻是、重生申甫。筆底婆瀾翻瀚海，更風流，不減王文度。冰共雪，是標榘。雙鳧有底人間住。為萍江，一齊洗盡，吏奸民蠹。見說王堂新有詔，趣近堯天尺五。看紫闥黃扉平步。我有新翻長壽曲，願淮波、袞袞長東注。波未竭，壽無數。
鷓鴣天
作者：黃人傑（宋）

挺挺君家有祖風。ō任餘慶尚無窮。釣鰲莫問當年事，汗馬須收第一功。何日是，夢維熊。麥光搖翠浪花紅。一尊敬為祈難老，要作人間矍鑠翁。
鷓鴣天
作者：黃人傑（宋）

落落南班間世英。風流人物漢更生。當時良月垂孤處，天女驚香下廣庭。鯨作量，兕為觥。盡傾家釀祝脩齡。校讎天祿須君輩，藜杖看陪太乙星。
鷓鴣天
作者：黃人傑（宋）

瑞靄朝迷紫極宮。梅香輕度瑣窗風。關西都護生時節，來吐芳心獻壽鍾。頭來白，頻先紅。臂強方解挽雕功。銀符玉帳輕氈在，穩著功名繼乃翁。
菩薩蠻
作者：黃人傑（宋）

小春撋就雙桃靨。伴他二六堯蓂莢。紅綠若為新。個時生玉人。玉人持酒笑。笑與仙翁道。從此百年中，鶯花幾度封。
虞美人
作者：黃人傑（宋）

瑤臺夜冷清霜泣。聽得雙成語。有人乘月下雲端。吹徹鳳簫來此、伴棲鸞。尊前有個新番曲。不唱蟠桃熟。一杯聊駐玉精神，長與雪梅爭韻、更爭春。
虞美人
作者：黃人傑（宋）

呂城春色知何處。試聽流鶯語。江頭別有小壺天，喚起一番花柳、弄芳妍。主人元是虯髯種。胸次吞雲夢。一尊何翅祝長年。看取金枝從此、更關聯。
虞美人
作者：黃人傑（宋）

菊花不等重陽到。昨夜都開了。問知仙子是生辰。採翠浮金來供、玉壺春。周郎莫計文君壽。頭白鬚相守。從今更數百年期。月底雲間同跨、綵鸞歸。
虞美人
作者：黃人傑（宋）

蓂飛八葉書雲後。此日孫枝秀。愛他風味似吾人。都是筆頭能篆、又能文。青青兩鬢年方壯。兒女俱成長。要添福壽與榮華。教取一庭蘭玉、共成家。
虞美人
作者：黃人傑（宋）

疏梅淡月年年好。景思今年早。迎長時節近佳辰。看取袞衣華髮、盡麒麟。酒中倒臥南山綠。起舞人如玉。風流椿樹可憐生。長與柳枝桃葉、共青青。
念奴嬌
作者：黃人傑（宋）

挽紅留翠，為東皇、那住二分春色。燕舞迴風鶯度曲，晴晝光生瑤席。天女擎香，長庚入夢，還有飛仙謫。方瞳方頰，玉壺清浸胸臆。休問辟穀延年，介君眉壽，自有陰功□。膝下鵷雛俱擢秀，爭奮摩天雲翼。白雪聲中，黃流影裡，且放瓊舟側。醉鄉深處，興來時拊金伏。
滿江紅
作者：石孝友（宋）

分景亭前，梅紅糝、柳金誰粟。芳意鬧，燒燈初過，墜萱才六。此日悔康歌別駕，當年神降生崧嶽。看邦人，稱壽霧凝香，杯叢玉。採石月，光天祿。姑溪水，增川福。炳靈祥曾產，瑞枝奇木。秋露短檠詩禮訓，春風小院琵琶曲。願長眉疏鬢等松椿，年年綠。
鷓鴣天
作者：石孝友（宋）

賢聖相逢信有因。同年同月下穹庭。紫薇花下絲綸手，採石江邊袞繡身。梅破臘，酒浮春。錦繃行弄掌珠新。那人請效封人祝，願壽堯君與舜臣。
南鄉子
作者：石孝友（宋）

梅雪弄芳馨。餞日迎辰契月蓂。爭著琴堂稱賀處，娉婷。滿捧霞觴璨鯉庭。鶴等更龜齡。八十仙翁醉復醒。好倩洛陽馳譽手，丹青。乞與人間作壽星。
滿江紅
作者：石孝友（宋）

簾卷南薰，微雨過、天容似沐。開綺燕，紅蕖別館，綠槐高屋。靈壽杖橫龍脊瘦，長年酒釀鵝兒熟。喚飛瓊、親捧紫霞杯，歌新曲。雙鳳好，溫和玉。談儉幕，嬉萊眼。且功成身退，註名仙籙。蓮社焚香冰琢句，蘭亭泚筆雲翻墨。願朱顏、長伴赤松遊，騎黃鵠。
滿江紅
作者：石孝友（宋）

且轉桐陰，正玉燕、飛來夏屋。簾幕映，海留紅豔，麝重蘭馥。風采傳聞瞻瑞節，婉謀曾是回鈞軸。卷秦淮、吹入酒杯中，波翻綠。丹詔下，公歸速。看日奏，三千牘。想春迷柳院，夜分蓮燭。清暑聲寒蒼玉佩，月娥笑捧長生籙。問瑤池、阿母手栽花，何年熟。
滿庭芳
作者：周雲（宋）

黃蕊封金，素英縷玉，此花端為君開。五雲深處，昨夜見三臺。天相勳門慶胄，嫖姚後，重產英材。蟬宮客，胸中萬卷，荷橐久徘徊……。
洞仙歌
作者：周雲（宋）

千崖滴翠。正秋高時侯。橙黃桔綠又重九。有蓬壺仙子、赤鯉來遊，風雲會，施展經綸妙手。去年稱壽處，北斗天漿，今夜天漿挹南鬥。聽笙簫雲裡奏，月滿瓊樓，瑤臺上、擁出嫦娥觀酒。待腳踏層雲倒天河，盡傾向霞觴，與君為壽。
水調歌頭
作者：俞國寶（宋）

靈谷有莢氣，盤結在巴山。雲蒸雨朵欲遣，奇怪出人間。不作豐城寶劍，不作渥窪靈種，不作化龍竿。生此濟時傑，理亂總相關。入為相，出為將，兩餘閒。忠肝義膽，曾將鯁論破天顏。好把昪平勳業，趁取河清桃熟，千歲奉金鑾。草卻登封檢，雙鬢未曾斑。
滿庭芳
作者：俞國寶（宋）

南省西清，黃扉青瑣，五年曆遍中都。一封朝奏，無乃愛君歟。便作筠陽勝賞，東溪上、鷗鳥相娛。誰知道，心存魏闕，身暫寄江湖。東溪，何所有，冬梅夏柳，春杞秋蕖。謾回首，多少籠鳥池魚。細看山林朝市，經行處、等是蘧廬。今朝好，一杯壽酒，一卷養生書。
臨江仙
作者：俞國寶（宋）

落落江湖三島，才高懶住清都。手攜黃石一編書。醉眠莘壠月，閒釣渭川魚。見說玉階三尺地，思君來講唐虞。夜來南極一星孤。不知天子夢，曾到傅巖無。
驀山溪
作者：俞國寶（宋）

木犀開了。還是生辰到。一笑對東風，喜人與、花容俱好。壽筵啟處，香霧撲簾幃，星河曉，晚絲簧奏，拚取金尊倒。當年仙子，容易拋蓬島。月窟與花期，要同向、人間不老。拈枝弄蕊，此樂幾時窮，一歲裡，一番新，莫與蟠桃道。
臨江仙
作者：俞國寶（宋）

春到江南江北了，東皇未識花權。直將和氣入巴川。逢迎天上客，來作地行仙。滿捧一杯聽細說，只今誰似公賢。願推功業輔堯年。都將閒日月，來醉百花前。
驀山溪
作者：俞國寶（宋）

群花爛熳，春色濃如酒。芳草綠鋪茵，正荼䕷、牡丹時侯。佳辰協瑞，來降蕊宮仙，珠簾卷，畫堂深，香霧騰金獸。朱顏綠鬢，不改長安舊。金盞莫辭深，拚通宵、盡從銀漏。笙歌叢裡，歡笑度年華。看榮貴，有兒孫，永祝松椿壽。
驀山溪
作者：俞國寶（宋）

江天霜曉，梅粉參差吐。剪剪暗香風，自吹到、瑤臺仙路。輜軿縹緲，昨夜出蓬萊，雲鬢薄，月眉纖，元是飛瓊侶。知書識字，書帶先生女。來配計然家，貨財等、封君千戶。谷量牛馬，更用斗量金，年不老，富無窮，常作蟠桃主。
念奴嬌
作者：俞國寶（宋）

雲收霧斂，過一番疏雨，秋容新沐。月滿巴山天似水，滿眼祥雲飛撲。一點長庚，瑞騰光彩，獨照梅仙屋。十洲三島，有人初降凡俗。長怪李白疏狂，騎鯨一去，千載無人逐。也解重來應尚欠，多少人間傳曲。只怨君王，促歸批詔，夜對金蓮燭。蓬萊日醉，不知海島桃熟。
念奴嬌
作者：王孝嚴（宋）

昨宵灰動，有階前春草，侵凌春雪。碧玉堂前為壽處，齊祝遐齡千百。夜冷笙簫，庭深燈火，應照梅妝額。容華依舊，向來姑射標格。獨恨綰系日邊，東風回首，還有溪山隔。悵望雲飛，凝佇久，空使懷英心折。遙折一枝，飽斟花露，再拜瞻南極。願言來歲，鳳池同看春色。
南歌子
作者：陳曄（宋）

腰下重金貴，眉間一點黃。定知從此慶非常。況有陰功宜壽、等天長。乞得仙家酒，來稱誕日觴。乃翁阿母醉何妨。行見諸郎接武、上明光。
滿庭芳
作者：陳曄（宋）

翠竹陰團，綠荷薌嫩，朝來和氣盈盈。薰風樓閣，玉燕夢初成。便有功名壯志，持符節，麟虎頻。更歸來後，掛冠神武，四海□高名。今年，方八十，萊衣舞處，岨拜霞觥。想笙歌遞奏，鼎沸歡聲。何用渠渠頌祝，自應合、福祿安榮。丹臺上，玉清山籍，金字注長生。
醉蓬萊
作者：陳曄（宋）

算當年紫府，乘興霓車，世間遊戲。符節功名，謾略兒小試。自掛衣冠，旋栽松菊，佔水雲佳致。九人年高，重重恩渥，絲綸光賁。十里西湖，九霞仙釀，舉勸吾翁，誕辰一醉。竇氏陰功，籌彭籛久視。嘯傲壺中，燕超塵外，此樂誰能繼。庭砌年年，斑斕□濟，朱顏見喜。
耍鼓令
作者：陳曄（宋）

化日長。政鶯語，囀新篁。到處園林垂綠幄，槐風細，梅雨涼。見庭戶，瑞靄迴翔。擁真仙，鸞馭臨華堂。闐闐珠履爭相慶，笙簫奏，綺筵張，捧玉觴。好深酌九霞漿，舞袖弓彎呈妙態，更……。
水調歌頭
作者：邵元實（宋）

雙闕步雲尾，六閣上鰲頭。侍臣冠底，英英人物是君侯。聞道東皇深意，回想西清往事，早晚啟金甌。丹扆佇宏略，黃閣待名流。九秋天，千歲日，一樽酬。策勳黃石，相期茅土更封侯。穩扈鉤陳天仗，淨掃攙搶氛祲，按轡入神州。收了盧龍塞，卻訪赤松遊。
喜遷鶯
作者：卑叔文（宋）

春迴天際，見柳眼翠窺，梅腮粉膩。日慶三陽，時逢千載，帷幄挺生元帥。亙古撫今忠義，天下安危注意。負英偉，信功高耿賈，勳侔霍衛。和氣。東風裡，樓閣五雲，玉帳環珠翠。廟食真揚，人懷邵父，當代虎臣難比。擬把倩桃為壽，莫惜金花沉醉。受閫寄，佐君王神武，復恢輿地。
滿庭芳
作者：臧魯子（宋）

澹露零空，好風光袂，月華飛入觥籌。青蓮碧藕，芡實與雞頭。笑傲綸巾羽扇，有如此、人物風流。西湖上，不妨遊戲，民富自封侯。駢蕃。新寵渥，棄華延閣，領事園丘。看木牛流馬，恢復神州。萬里涼霄浩渺，使星共、南極光浮。從今好，一秋長醉，直醉過千秋。
鷓鴣天
作者：臧魯子（宋）

虎踞龍蟠萬古雄。橫飛一節大江東。今歸定作鸞坡客，筆底山川寫不窮。吟絮柳，賦東風。年年春在建章宮。天教隨佛生人世，恰似河沙壽我公。
滿庭芳
作者：臧魯子（宋）

露洗銀潢，風來玉宇，正當□□□□。□□□閣，爭看擁冰輪。共指銀河影裡，依稀見、執斧仙人。還知麼，天教此夕，嵩嶽再生申。夤緣，當閫寄，高明洞物，爽氣侵雲。記廣寒宮殿，曾對高真。玉兔搗餘靈藥，霞觴化、萬種花春。嫦娥囑，願公難老，長似月精神。
滿庭芳
作者：陳秉文（宋）

山湧銀濤，屏間繡巘，太平今日皇州。共惟京牧，昭裔本宗周。好是王春正月，維嶽降，膺此神休。堯階下，蓂存八莢，長應八千秋。優遊。兼國計，豐財重谷，首善承流。更刑清訟簡，政入歌謳。已副貂蟬眷寵，誇中外，聳動□謳。居恩重，蒼生望切，好個富民侯。
滿庭芳
作者：談羲仲（宋）

星宿呈祥，溪山鍾秀，凜然生此真賢。冰清玉潤，還稱歲寒天。正是梅梢醞雪，探江南，春信先傅。庭軒爽，涓涓皎月，今夜十分圓。開筵。稱壽處，歌塵飛動，舞袖蹁躚。願公與椿松，對閱天年。第恐宏才重望，不容暫吟醉苕川。龍光近，行看鳳詔，來自日華邊。
點絳唇
作者：談羲仲（宋）

冰玉神人，歲寒時節迎初誕。照溪梅綻。秀嶺孤松遠。香霧氤氳，不放重簾卷。歌聲緩。酒杯深勸。此會年年見。
水調歌頭
作者：王高（宋）

千枝蔓仙牒，眉宇肖蒼龍。就中天賦英傑，玉磬照金鍾。滿袖春風和氣，散在苕溪霅水，謳歌頌兒童。好個廟堂樣，貂弁馬頭公。燭如椽，香似霧，宴蓬瀛。我家壽酒須信，不與世間同。昨夜歡傳清禁，今日黃堂歌舞，千載一相逢。來歲五雲裡，宣勸折黃封。
水調歌頭
作者：王高（宋）

今夕是何夕，南極見祥光。自天飄下佳氣，五色覆黃堂。為借鹽梅妙手，暫對褲襦歡頌，森戟護凝香。餘事剩吟詠，金薤燦琳琅。眷田園，松徑舊，菊畦荒。欲乘風馭歸去，策杖縱相羊。物外乾坤自在，壺裡無塵日月，千歲傲羲皇。天意未應許，軍國要平章。
蝶戀花
作者：江袤（宋）

身世誰人知覺夢。陽焰空花，盡被三彭弄。可但運機畦上甕。由來不了輕根重。休要尋文披大洞。丹鼎屯蒙，養取元珠動。意馬此時何用鞚。長生自與天齊共。
瑞鷓鴣
作者：華嶽（宋）

挑盡銀缸半夜花。拍簾風勁卷龍沙。香傳梅福深深意，春在錢塘小小家。鴛被半閒才子恨，鶯簧初轉史君誇。歸來醉體嬌無力，壓盡名園無限花。
瑞鷓鴣
作者：華嶽（宋）

華月樓前見玉容。鳳釵斜褪鬢雲松。梅花體態香凝雪，楊柳腰肢瘦怯風。幾向白雲尋楚□，難憑紅葉到吳宮。別來風韻渾如舊，猶恐相逢是夢中。
滿江紅
作者：華嶽（宋）

自古稱稀，須通道、人生七十。當七月、慶生佳節，更逢七夕。丹鼎麻姑多兩轉，蟠桃王母無雙實。更竹林、作者茂芝蘭，俱無敵。持觴勸，辰拱北。陰功在，頭俱黑。況軻親教子，同聲戰國。九萬鵬程當不二，八千椿壽看逾一。願從今、屈指再從頭，山中日。
菩薩蠻
作者：華嶽（宋）

玉纖倒把羅紈扇。屏山半倚羞人見。回首忽相逢。桃花生嫩紅。見了嬌無語。還向屏山去。略略轉秋波。客愁無奈何。
念奴嬌
作者：華嶽（宋）

倚藤臨水，照丰姿自笑，天然丘壑。利鞅名韁成底事，空把此身纏縛。李杜文章，良平事業，且束之高閣。浩然歸去，暮霞殘照零落。聞道西北埃塵，東南形勝，次第清河嶽。此等功名塵世事，與我初無關約。十里松蘿，一蓑煙雨，說甚揚州鶴。倚欄長嘯，玉輪飛上天角。
滿江紅
作者：華嶽（宋）

懶取冠兒，只偏帶、一枝翠柏。記刺指、封書羅帶，尚餘殘血。愁入柳眉雲黛蹙，汗凝桃臉胭脂溼。把玉纖、掩定古詞名，猜誰識。瓶已墜，寧無闕。盟已負，難成匹。念當年亭院，畫樓東北。燭影燒殘蝴蝶夢，縠紋皺起鴛鴦翼。嘆如今、憔悴憶前歡，重門隔。
霜天曉角
作者：華嶽（宋）

裙兒六幅，誰染秋波綠。一搦柳腰兩過，樽前粲粲玉。暑氣消煩溽。日月飛車軸。線幕黃簾風露。那堪人在天北。
蝶戀花
作者：華嶽（宋）

葉底無風池面靜。掬水佳人，拍破青銅鏡。殘月朦朧花弄影，新梳斜插烏雲鬢。拍索悶懷添酒興。旋擷園蔬，隨分成盤飣。說與翠微休急性，功名富貴皆前定。
南歌子
作者：華嶽（宋）

粉絮飄瓊樹，搖花結玉池。蕊仙滕六逞瑰奇。都把銀河細剪、做花飛。小院風聲急，歌樓酒力微。悶中猶記去年時。呵手牽人相伴、塑獅兒。
望江南・憶江南
作者：華嶽（宋）

羅霧薄、紺綠擁重重。八幅寶香薰錦繡，一床煙浪卷芙蓉。屏翠疊東風。雲點綴，香汗透玲瓏。螺髻鬆鬆沾玉潤，櫻唇淺淺印珠紅。人在翠華中。
霜天曉角
作者：華嶽（宋）

情刀無斸。割盡相思肉。說後說應難盡，除非是、寫成軸。帖兒煩付祝。休對傍人讀。恐怕那懣知後，和它也淚瀑漱。
霜天曉角
作者：華嶽（宋）

蒲帆十幅。飛破秋江綠。天際彩虹千丈，闌干外、瀉寒玉。一雨收殘溽。雲山開畫軸。試問故人何處，青樓在畫橋北。
滿江紅
作者：華嶽（宋）

……正秋容萬里，十分明潔。后羿久忘逃去處，東方尚憶來年月。但無端、燕賀賦聲詩，容凡客。
滿江紅
作者：華嶽（宋）

廟社如今，誰復問、夏松殷柏。最苦是、二江塗腦，兩淮流血。壯士氣虹箕斗貫，征夫汗馬兜鍪溼。問孫吳、黃石几編書，何曾識。青玉鎖，黃金闕。車萬乘，騅□匹。看長驅萬里，直衝燕北。禹地悉歸龍虎掌，堯天更展鵾鵬翼。指凌煙、去路復何憂，關山隔。
漁家傲
作者：華嶽（宋）

昨夜壽星朝北極。牽牛織女排筵席。聞有謫仙先一夕。方知得。凮流倬底人生日。慷慨英雄當路識。鶚書已凝循京秩。試問遐齡誰與敵。回ò繹。撇頭添個長長十。
水調歌頭
作者：華嶽（宋）

英莢才開六，寶曆已當千。人間收盡繁溽，涼意入虞弦。盡道薦衡交剡，更值生申佳節，喜色動閭閻。終夜望銀漢，文宿貫臺躔。定燕秦，封晉魏，信當然。處處紅蓮開幕，曹掾豈能淹。見說玉堂飛詔，已許金閨通籍，蓬島伴神仙。來歲壽卮酒，應醉御爐煙。
水調歌頭
作者：華嶽（宋）

萬里楚天闊，一點壽星明。庭語以識歌舞，拍拍□秋聲。會過牛郎六夕，圓欠嫦娥一夜，此際是佳辰。□□□□□，□□□□□齎予說，□神嶽，慶生申。□領倉符，□兼漕節握藩旌。但□閩山建水，無地不陽春。今日範滂劉宴，來歲周公伊尹，元化斡洪鈞。北闕中書今，南極老人星。
滿江紅
作者：華嶽（宋）

簾拍風顛，雲共雨、商量欲雪。愁不寐、獸爐灰冷，寸腸千結。羅帶只貪珠淚擤，金釵不整烏雲側。對菱花、空自斂雙蛾，傷離別。心下事，憑誰說。愁與恨，如山積。被傍人調聞，呢龜成鱉。塞雁來時空悵望，梅花開後無訊息。恨薄情、拚卻與分飛，還重憶。
瑞鷓鴣
作者：趙希蓬（宋）

強將紙帳醉梅花。千劫應知作熱沙。夢逐梨雲迷去路，曲隨楊柳到伊家。客懷暗遣心頭恨，醉眼休將口上誇。清曉酒醒人不見，離愁片片逐飛花。
瑞鷓鴣
作者：趙希蓬（宋）

把定離觴不肯斟。聞君未醉盡衷情。丁香空結千般恨，柳線難縈一片心。只把文章酧素願，莫貪歌舞阻歸程。憑君試問湘江竹，班是阿誰舊染成。
瑞鷓鴣
作者：趙希蓬（宋）

長亭無路對孤斟。自古離家三日情。慷慨要酬平昔志，猖狂休起少年心。蘭閨寂寂空回首，松蓋亭亭認去程。展轉清宵成不寐，巫山有夢幾時成。
瑞鷓鴣
作者：趙希蓬（宋）

溫柔鄉里睹春容。無語閒將腳帶松。魂夢陽臺迷暮雨，丰姿洛浦挹仙風。追陪梅下黃昏路，彷彿槐安富貴宮。舊恨上心空有感，掃除全付一杯中。
念奴嬌
作者：趙希蓬（宋）

功名富貴，算到頭，怎免委溝填壑。曳釣抱琴秋水畔，肯與微官空縛。五畝蒼陰，一丘寒碧，說甚凌煙閣。靜觀物理，從他榮悴開落。任待入谷鳴雛，不須歆豔，免使朝南嶽。修竹長松常與伴，更有寒梅堪約。夜且三更，西風萬籟，入耳悲猿鶴。從頭洗去，更無一點圭角。
蝶戀花
作者：趙希蓬（宋）

晝永無人深院靜。一枕春醒，猶未忺臨鏡。簾卷新蟾光射影。連忙掠起蓬鬆鬢。對景沉吟嗟沒興。薄倖不來，空把杯盤飣。休道婦人多水性。今宵獨自言無定。
南歌子
作者：趙希蓬（宋）

玉立亭亭樹，水澌小小池。園林遍地幻珍奇。戰罷奇鱗無數、滿天飛。雲凍風威慘，天低月色微。紅綃暖帳淺斟時。那更樽前清韻、聽歌兒。
霜天曉角
作者：趙希蓬（宋）

枕痕如斫。一線紅生肉。睡起嬌羞無語，遠山坐對橫軸。燒香頻禱祝。偷把簡兒讀。字在那人何在，淚珠飛下蔌蔌。
滿江紅
作者：趙希蓬（宋）

乾結青銅，根走石、參天古柏。最好是、蒼陰不怕，火雲如血。雪裡直疑神物護，雨餘任待霜皮溼。但只愁、澗底老風煙，無人識。棟樑用，知難缺。輪囷輩，俱非匹。望長松萬丈，徂徠山北，一種剛姿雕樣勁，共扶大廈翬斯翼。便作舟、歸去也何愁，蓬萊隔。
滿江紅
作者：趙希蓬（宋）

休羨鶯花，春富貴、韶光九十。最好是、清秋時候，人間何夕。天上紫雲車趣駕，殿中青鳥音傳實。正女牛、南極一齊明，光相敵。詩在手，堂趨北。染豪處，池翻黑。看回鸞飛誥，寵封新國。福比箕疇兼備五，壽除彭祖千中一。更好將、大衍數重推，來復日。
滿江紅
作者：趙希蓬（宋）

七葉蓂開，正祈巧、穿針時節。織女不驂王母駕，謫生名閱。鶴算七旬書寶籙，鵲橋千丈飛銀闕。更玳筵、銀燭照紅妝，神仙列。歌宛轉，鶯調舌。番舞袖，風迴雪。對壽觴頻勸，壽星明潔。今日漢宮千歲藥，明年唐殿長生月。問班衣、戲彩是何人，藍袍客。
滿江紅
作者：趙希蓬（宋）

縞兔黔烏，送不了、人間昏曉。問底事、紅塵野馬，浮生擾擾。萬古末來千古往，人生得失知多少。嘆榮華、過眼只須臾，如風掃。籬下菊，門前柳。身外事，杯中酒。肯教它蕭瑟，負持螯手。漠漠江南天萬里，白雲入望何時到。倚西風、吼徹劍花寒，頻搔首。
菩薩蠻
作者：趙希蓬（宋）

何人四座環歌扇。平生有限何曾見。今日忽遭逢，流霞映臉紅。此恨憑誰語，夢逐巫山去。對景苦奔波，其如愁思何。
菩薩蠻
作者：趙希蓬（宋）

慧刀揮處人頭落。虹霓萬道衝雲腳。滅盡我人心，何勞向外尋。白蓮生火裡，法忍無生死。忍辱兩皆空，龜毛兔角同。
漁家傲
作者：趙希蓬（宋）

怪見臺星離紫極。果然揆左還虛席。明日人間逢七夕。真難得。生賢特也涓良日。飣坐侯鯖人罕識。流璃都把賓筵秩。壽祝喬松誰與敵。珠落繹。樽前一列金釵十。
水調歌頭
作者：趙希蓬（宋）

熟見蟠桃幾，歲閱大椿千。鞭鸞間出簇擁，仙仗藹絲絃。落盡紈羅習氣，都把詩書醞籍，憂唸到閭閻。人物降崧嶽，文采煥奎躔。摶扶搖，遊汗漫，氣飄然。珠曹蓮區區，州縣步難淹。鶚薦交騰當路，鳳詔飛來伊夕，稱壽萃群仙。事業登黃閣，圖繪上凌煙。
滿江紅
作者：趙希蓬（宋）

勁節剛姿，誰與比、歲寒松柏。幾度欲、排雲呈腹，叩頭流血。杜老愛君□謾苦，賈生流涕衣空溼。為國家、子細計安危，淵然識。英雄士，非全闕。東南富，尤難匹。卻甘心修好，無心逐北。螳怒空橫林影臂，鷹揚不展秋空翼。但只將、南北限藩籬，長江隔。
滿江紅
作者：趙希蓬（宋）

海闊何人，工剪水、飛花作雪。剛不北、秋高風勁，露凝霜潔。遍地直疑瓊玉砌，對人恍在珠璣側。比尋常、萬翠與千紅，渾然別。梁園內，都休說。藍關路，堆如積。把行人凍得，頭顱如鰲。翡翠簾中杯瀲灩，銷金帳裡姑情息。偶興來、訪戴起山陰，真相憶。
水調歌頭
作者：程伯春（宋）

功名果何物，天欲付英豪。請看襄漢，今日誰駕六靈鰲。閱禮崇詩元帥，大纛高牙臨塞，砥柱一洪濤。百辟拱辰極，歡動赭黃袍。策無遺，勳益著，德彌高。定知陽報，謝庭蘭玉付兒曹。秀髮如君獨擅，渾似當年幼度，文武素兼韜。歲歲長為壽，霞液薦蟠桃。
滿庭芳
作者：趙良玉（宋）

紅杏香中，綠楊影裡，畫橋春水泠泠。深沉院滿，風送賣花聲。又是清明近也，粉牆畔，時有遷鶯。當此際，人傳天上，特降玉麒麟。風雲。今會遇，名邦坐撫，入侍嚴宸。更兒孫蘭玉，都是寧馨。脆管繁弦競奏，蕙爐嫋，沉水煙輕。華筵罷，江城回首，一點壽星明。
減字木蘭花
作者：趙孟謙（宋）

榮魁鶚薦。一舉南宮膺妙選。人物規模。楚楚吾家千里駒。綵衣侍酒。更祝二親無限壽。父子榮遷。俱侍玉皇香案前。
賀新郎
作者：張明中（宋）

卓煢歐陽子。是江山、毓秀鍾靈，異才間世。恰則韶光三月暮，蓂葉堯階有四。正天啟、懸弧盛事。金鴨亭亭書雲篆，散非煙、南極真仙至。來為爾，薦嘉瑞。神清洞府丹書字。擁笙歌、綺席高張，更羅珠翠。千里長春人不老，仙籍玉環暗記。但判取、醄醄沉醉。擬作新詩八千首，待一年、一獻稱俾爾。耆而艾，昌而熾。
卜算子
作者：劉克莊（宋）

四大因緣做，苦海憑船渡。一棹清風到岸頭，得上無生路。人嘆風貧苦，我步閒閒趣。脫體全空沒一文，勝似石崇富。
卜算子
作者：劉克莊（宋）

自入玄門戶，寂寂清虛做。靜裡披搜四假身，勘破塵行路。悟上還重悟，得得真閒趣。收住身中無價真，豈逐人情去。
卜算子
作者：劉克莊（宋）

風漢閒中做，彼岸神舟渡。萬里晴空無片雲，月照南溪路。割斷冤情苦，默默明玄趣。一任傍人笑我貧，肚裡非常富。
卜算子
作者：劉克莊（宋）

纖軟小腰身，明秀天真面。淡畫修眉小作春，中有相思怨。昔立向人羞，顏破因誰倩。不比陽臺夢裡逢，親向尊前見。
卜算子
作者：劉克莊（宋）

梅嶺數枝春，疏影斜臨水。不借芳華只自香，嬌面長如洗。還把最繁枝，過與偏憐底。試把鸞臺子細看，何似丹青裡。
滿江紅
作者：方岳（宋）

曉傍蒼崖，滴寒露、研朱點易。五十四卦為歸姝，惟幽人吉。彼美人兮春上下，如吾徒者山南北。辨一生、堅壁臥煙霞，詩無敵。人間世，膠中漆。功名事，刀頭蜜。放乾坤醉眼，看朱成碧。曾共梅花相爾汝，僅教雪後無訊息。莫怕寒、容易嫁東風，春狼藉。
水調歌頭
作者：方岳（宋）

老子興不淺，歸矣復言歸。不知歸又何處，知我者何希。幸有青山一片，付與白雲千載，便可樂漁磯。且盡一杯酒，春甕曉生肥。倩梅花，邀澗叟，醉林扉。五年今已如此，莫倚健於飛。日月籠中雙鳥，今古人間一馬，五十五年非。歸去不歸去，未了比山薇。
滿庭芳
作者：方岳（宋）

雨帶蒼煙，須粘殘雪，幾年今日秋崖。梅花籬落，不減舊情懷。更覺神仙有分，一條冰、羽客官階。朝真外，研朱點易，風露滴松釵。蓬萊。清淺未，吾將遊戲，月塢雲齊。已相期汗漫，鶴蛻青鞋。一念人間塵土，為雛孫、留醉茅柴。今而後，村書雜字，僅有老生涯。
江城子
作者：方岳（宋）

幾年詩骨雪槎牙。痼煙霞。老生涯。五十八翁，堪喜亦堪嗟。忽憶香山居士語，還失笑，較爭些。荒寒梅塢月橫斜。短籬遮。野人家。枝北枝南，須有兩三花。緊閉竹門傳語客，那得暇，盡由他。
永遇樂
作者：郭子正（宋）

多種陰功，後蒙天報，榮貴長久。一片靈臺，丹青要畫，畫請看人間秀。慈仁雅著，延永松年，內鼎有丹方就。想除非，真的高人，五福自然兼有。從來義方，今見公輔，量運夔龍居後。承北門風，相傳世業，都是經邦手。狂歌將意，知公難老，永助慶堂尊酒。有重重，腰金孫子，繼來獻壽。
菩薩蠻
作者：朱子厚（宋）

酴醿浴罷溫香玉。牡丹睡起歌雲綠。彈壓屬東陽。留春在慶堂。簡端新組綬。輝映煙嵐秀。妙曲倩清妍。祝君無盡年。
失調名
作者：張埴（宋）

玉宇風清，金莖露爽，五日新秋。正好小軒，相逢初度，七十邊頭。滿前白髮けけ。有抱得曾孫弄否。從此長看，星明南極，人醉西樓。
瑞鷓鴣
作者：汪元量（宋）

內家雨宿日輝輝。夾遙桃花張錦機。黃纛軟輿抬聖母，紅羅涼傘罩賢妃。龍舟縹緲搖紅影，羯鼓喧譁撼綠漪。阿監柳亭排燕處，美人鬥把玉簫吹。
漢宮春
作者：汪元量（宋）

玉砌雕欄。見吳宮西子，一笑嫣然。舞困人間半嚲，豔粉爭妍。珠簾盡卷，看人間、金屋神仙。歌隊裡，霞裾嫋娜，百般嬌態堪憐。別有一枝仙種，更同心並蒂，來奉君筵。猩蜃若教解語，曲譜應傳。柘黃獨步，晝籠睛，錦幄張天。試剪插，金瓶千朵，醉時細看嬋娟。
瑤花
作者：汪元量（宋）

天中樹木，高聳玲瓏，向濯纓亭曲。繁枝綴玉。開朵朵九出。飛瓊環簇。唐昌曾見，有玉女、來送春目，更月夜、八仙相聚。素質粲然幽獨。江淮倦客再遊，訪后土瓊英，樹已傾覆，攀條掐幹，細嗅來、尚有微微清馥。卻疑天上列燕賞，催汝歸速。恐後時、重謫人間，剩把鉛華妝束。
鶯啼序
作者：汪元量（宋）

檀欒宮牆數仞，敞朱簾繡戶。正春暖、飄拂和風，袞入紅塵香霧。見絲柳青青，嫋娜如學宮腰舞。有黃鶯、恰恰飛來，一梭金羽。小巧身兒，錦心繡口，圓滑遽如許。避人，漸飛入瓊林藏身，桃杏深處。對銀屏、珠圓翠陳，隔葉底、恣歌金縷。忽群妃，拍手驚飛，奮然高舉。曉來雨溼，花娜柳垂，誤投羅網去。緩緩訪、六宮尋問，玉纖爭握。放入金籠，眼嬌眉嫵。身如旅瑣，無心求友。煙窗分影光陰裡，聽蠻聲，似怨還如訴。青山隔斷，紅妝滿眼，誰憐一匊。幽恨難吐，沉香拂拂。亭北闌干，已得君王顧。但暗憶、西湖美景，雨色晴光，入翠穿紅，巧轉嬌語。鶯鶯休怨天家，已贈金衣公子。生前號這恩榮，物類將何補。嬌黃白奏詞臣，為爾翻成，太平樂府。
失調名
作者：汪元量（宋）

綠荷初展。海榴花半吐，繡簾高卷。整頓朱弦，奏霓裳初遍，音清意遠。恍然在廣寒宮殿，窈窕柔情，綢繆細意，閒愁難剪。曲中似哀似怨。似梧桐葉落，秋雨聲顫。豈待聞鈴，自淚珠如霰。春纖罷按，早心已笑慵歌懶。脈脈憑欄，槐陰轉午，輕搖歌扇。
憶王孫
作者：汪元量（宋）

神舟穩駕出沉流。明月輝輝命自周。兩個先生暗點頭。有來由。萬劫輪迴向此休。
憶王孫
作者：汪元量（宋）

修行誰會把心降。赤鳳驅將飲碧江。調引嬰嬌笑舞雙。剔銀缸。物物頭頭現曉窗。
憶王孫
作者：汪元量（宋）

從初得得便風流。降伏龜蛇住定州。千日丹成永永收。好因由。自在逍遙萬事休。
憶王孫
作者：汪元量（宋）

心中無事氣神和。不覺忻忻言語多。劍用道鋼磨更磨。害風哥。割了舌頭趕退魔。
憶王孫
作者：汪元量（宋）

塵寰財色苦相縈。著愛浮華役此身。好收靈源一點真。絕貪嗔。便是逍遙到岸人。
憶王孫
作者：汪元量（宋）

無無無有有無無，悟得無無便不愚。日月年時損壯粗。見元初。萬道霞光攢寶珠。
憶王孫
作者：汪元量（宋）

茫茫苦海兩無邊。無限迷魚戲黑淵。我擲金鉤釣有緣。線兒牽。引上神州採玉蓮。
憶秦娥
作者：汪元量（宋）

笑盈盈。曉妝掃出長眉青。長眉青。雙開雉扇，六曲鴛屏。少年心在尚多情。酒邊銀甲彈長箏。彈長箏。碧桃花下，醉到三更。
憶秦娥
作者：汪元量（宋）

雪霏霏。薊門冷落人行稀。人行稀。秦娥漸老，著破宮衣。強將纖指按金徽。未成曲調心先悲。心先悲。更無言語，玉箸雙垂。
憶秦娥
作者：汪元量（宋）

天沉沉。香羅拭淚行窮陰。行窮陰。左霜右雪，冷氣難禁。幾回相憶成孤斟。塞邊鞞鼓愁人心。愁人心。北魚南雁，望到而今。
憶秦娥
作者：汪元量（宋）

水悠悠。長江望斷無歸舟。無歸舟。欲攜斗酒，怕上高樓。當年出塞擁貂裘。更聽馬上彈箜篌。彈箜篌。萬般哀怨，一種離愁。
憶秦娥
作者：汪元量（宋）

風聲惡。個人蕉萃憑高閣。憑高閣。相思無盡，淚珠偷落。錦書欲寄鴻難託。那堪更聽邊城角。邊城角。又添煩惱，又添蕭索。
憶秦娥
作者：汪元量（宋）

如何說。人生自古多離別。多離別。年年辜負，海棠時節。嬌嬌獨坐成愁絕。胡笳吹落關山月。關山月。春來秋去，幾番圓缺。
憶秦娥
作者：汪元量（宋）

馬蕭蕭。燕支山中風飄飄。風飄飄。黃昏寒雨，直是無憀。玉人何處教吹簫。十年不見心如焦。心如焦。彩箋難寄，水遠山遙。
人月圓
作者：汪元量（宋）

錢塘江上春潮急，風捲錦帆飛。不堪回首，離宮別館，楊柳依依。薊門聽雨，燕臺聽雪，寒入宮衣。嬌鬟慵理，香肌瘦損，紅淚雙垂。
太常引
作者：汪元量（宋）

廣寒宮殿五雲邊。看天上、燭金蓮。香嫋御爐煙。擁彩仗、千官肅然。世間王母，月中仙子，花甲一周天。樂指沸華年，更福壽，千年萬年。
婆羅門引
作者：汪元量（宋）

一生富貴，豈知今日有離愁。錦帆風力難收。望斷燕山薊水，萬里到幽州。恨病餘雙眼，冷淚交流。行年已休歲，七十又平頭。夢破銀屏金屋，此意悠悠。幾度見青冢，虛名不足留。且把酒、細聽箜篌。
錦瑟清商引
作者：汪元量（宋）

玉窗夜靜月流光。拂鴛弦、先奏清商。天外塞鴻飛呼，群夜渡瀟湘。風回處，戛玉鏗金，翩翩作新勢，聲聲字字，歷歷鏘鏘。忽低顰有恨，此意極淒涼。爐香簾櫳正清灑，轉調促柱成行。機籟雜然鳴素手，擊碎琳琅。翠雲深夢裡昭陽。此心長。回顧窮陰絕漠，片影悠揚。那昭君更苦，香淚溼紅裳。
玉樓春
作者：汪元量（宋）

鹹淳十載聰明帝。不見宋家陵寢廢。暫離絳闕九重天，飛過黃河千丈水。長春宮殿仙璈沸。嘉會今辰為愍忌。小儒百拜酹霞觴，寡婦孤兒流血淚。
玉樓春
作者：汪元量（宋）

帝鄉春色濃於霧。誰遣雙環堆繡戶。金張公子總封侯，姚魏弟兄皆列士。碧紗窗下修花譜。交頸鴛鴦嬌欲語。絳綃新結轉官球，桃李僕奴何足數。
滿庭芳
作者：丁無悔（宋）

道格天淵，令行海嶽，凜然名德尊崇。雲煙千里，分付笑談中。川后波神效職，潮聲細、一鑑涵空。風檣便，蠻珠賈舶，累譯更遙通。雍容。廊廟手，蓍龜先見，日月精忠。自叢機初解，眷渥尤隆。共道奇龐福艾，袞衣到，寧久居東。誰門曉，高牙大纛，輝映醉顏紅。
滿庭芳
作者：丁無悔（宋）

偃屋霜清，稜層煙碧，玲瓏移在人間。山光林色，常伴主人閒。元有仙風道骨，無心趁、玉簡朝班。歸來賦，不因五斗，談笑掛衣冠。尤難。誰不羨，商山桔樂，湄水漁竿。引相君王子，助發幽歡。滿泛壽觴多祝，南溟共、比海波瀾。君知否，廟堂有意，相與問寒巖。
喜遷鶯
作者：楊再可（宋）

臘天初曉，慶五色瑞雲，華軒呈繞。紫府真人，丹臺仙伯，合降世間榮耀。彩筆素題，篇翰未減，家聲詞藻。秀眉宇，俊丰標閥閱，聲名都好。富貴長歡笑。此際錦堂，移下蓬萊島。妙舞蹁躚，清歌宛轉，兩行翠娥燕趙。勸飲百千鍾酒，歲歲朱顏不老。春近也，看香紅又怕，小桃開了。
水調歌頭
作者：劉仲訥（宋）

昨夜乘秋興，長嘯馭清風。飄然玉宇虛廓，忽到廣寒宮。解後姮娥相見，為問中秋誕節，奇特世難同。底事長庚夢，獨佔此宵中。呼金兔，尋玉策，檢前蹤。自從盤古有月，便有此山仙翁。公向人間遊戲，月在天衢來往，清氣每相通。明月既無盡，公壽亦無窮。
水調歌頭
作者：蔣思恭（宋）

紫府掣金鑰，銀漢夜乘槎。老仙暫駐幢節，來佐玉皇家。翠發朱顏好在，肘後有方醫國，寶鼎養丹砂。談笑功名了，身退飯胡麻。遊物外，聚紫腦，煉青芽。星坦寓直有子，曾步八磚花。來歲稱觴壽宴，袞繡綵衣交映，重薦棗如瓜。俯首拾瑤草，長嘯臥煙霞。
水調歌頭
作者：蔣思恭（宋）

風流九霞客，名在五雲鄉。十年出入華禁，簪橐奉君王。黃傘西清日轉，寶月紅鸞影裡，長近赭袍光。彩筆賡歌處，殿閣有餘涼。跨秋風，凌寶鼎，笑芝房。人間爭識奇貴，妙帖煥名章。莫羨碧幢金印，換取玉堂清瑣，翰墨看淋浪。歲歲宮壺酒，雨露帶天香。
洞仙歌
作者：張成可（宋）

薰風池閣，八葉蓂初展。紫府當年侍香案。見蟠桃頻著子，偷薦瑤觴，貪醉寐，謫向人間未滿。青禽傳近信，催赴仙班，怪我塵緣未能斷。愛吳中山色好，抹日批風，蓑共笠，縱有金章不換。待駕鶴遨訪蓬壺，問海水從來，幾番增減。
醉蓬萊
作者：丁仲遠（宋）

正霜融日暖，風淡寒輕，小春時候。後苑疏梅早放，數枝開就。知是花工，預迴天氣，與作仙翁壽。君看侯門，祥雲鎖戟，瑞煙籠晝。天賦麒麟風骨，盡道德耀宗盟，名高星斗。兩郡甘棠，惠愛傳民口。宣室思賢，鋒車促召，行矣應非久。衣錦歸來，雙親笑喜，朱顏如舊。
水龍吟
作者：真知柔（宋）

碧霄彩旆垂鈴，應南極星躔光燦。巍巍名閥，芳傳漢相，貂蟬炳煥。德瑩冰壺，量包滄海，神鍾巖電。向寶儲內閣，英摽才華，聲猷著膺宸眷。薦領名都屏翰，更循良、歌騰畿甸。峻專劇郡，榮登法從，光生堯殿。密勿論思，雍容啟沃，才華獨冠。願年年長見，蘭芽玉噴，柳梢金嫩。
玉樓春
作者：張時甫（宋）

姑蘇臺上春光發。菊老寒輕香未歇。人言太守是龔黃，天為吾君生稷契。月良慶會俱良月。萬歲千秋同瑞節。明朝仙領趣提鰲，十萬人家齊臥轍。
玉樓春
作者：張時甫（宋）

蟠桃十月驚春早。春到玉梅枝上小。和羹人物應時生，天上騎鯨生鳳沼。萬家寶篆祥煙曉。競祝史君長不老。夜來南極照元臺，見說沙堤新築了。
玉樓春
作者：李朝卿（宋）

謫仙暫下金鑾殿。開宴瑤池春未晚。飛瓊獻舞錦靴寒，弄玉吹簫銀字暖。奉觴阿母年年勸，猶道碧桃香尚淺。花開更待幾東風，應見年華千歲換。
玉樓春
作者：李朝卿（宋）

爐煙不斷騰金獸。香霧入簾波影皺。秋堂錦席豔群仙，不惜綺羅縈舞袖。晝弦素管春風手，嬌妙如花輕似柳。勸君須盡眼中歡，綠酒十分千秋壽。
玉樓春
作者：李朝卿（宋）

厭玉為漿麟作□。玉樹瓊葩長不謝。翠簾繡暖燕歸來，寶鴨花香蜂上下。沙堤佩馬催公駕，月白風清天不夜。重來赫赫照巖廊，不動堂堂凝泰華。
小重山
作者：李朝卿（宋）

春正濃時月正圓。華堂初燕喜，雨真仙。霞衣相對舊貂蟬。人間少，福壽子孫賢。□□佳非煙。花光羞粉豔，敢爭妍。笑歌聲裡捧金舡。深深願，松柏永同堅。
鷓鴣天
作者：李朝卿（宋）

萬里霜空爽氣高。翩翩天雁薄雲霄。佳祥已協當年夢，豈但非熊可珥貂。金笏帶，紫花袍。朱衣雙引玉宸朝。百年富貴須平步，仍有功名信史褒。
西江月
作者：李朝卿（宋）

盛德須知異稟，天教佔盡秋光。一輪明月照華堂。薦壽笙歌嘹亮。座上簪纓並列，庭前蘭玉成行。只應難老勝松篁。五福人間供仰。
踏莎行
作者：李朝卿（宋）

月掛瓊鉤，日添繡線。騎花翻浪重簾卷。風傳環珮曉珊珊，畫堂羯鼓催開宴。翠縷香凝，玉膏酒灩。仙翁莫訴玻璃滿。鳳銜丹詔下雲電。千秋長在黃金殿。
鷓鴣天
作者：李朝卿（宋）

九鳳簫低彩霧高。鸞車鶴馭下層霄。天教來輔長生帝，寶殿千秋侍赭袍。飛急召，促歸朝。沙路穩為馬蹄嬌。功成並畫蘭臺上，奎畫重看御贊褒。
青玉案
作者：談元範（宋）

蝦鬚簾上銀鉤小。筵內輕寒繞。紅葉徵香侵語笑。金釵珠履，鳳蕭龜鼓，疑是蓬萊島。萱堂日日春生貌。嫩綠休然鬢邊好。賦得修齡應不少。年年長見，畫梁雙燕，樓外青袍草。
青玉案
作者：倪翼周（宋）

煙濃水淡荷香淺。近翠幕、聞弦管。逸氣稜層衝碧漢。絕無風骨，煉成鉛鼎，未許童顏換。長門深鎖文君院。前度蠻箋淚痕滿。為問乘槎人不遠。只消丹桂，一枝分付，早早隨伊願。
青玉案
作者：倪翼周（宋）

四時令節惟重九。況此日、逢佳偶。金菊已花杯有酒。瑤池宴罷，一枝斜插，好作淵朋友。翠眉淡淡勻宮柳。比似年時更清瘦。雙綰帶兒新結就。長情恩愛，隨家儉約，素與君同壽。
青玉案
作者：倪翼周（宋）

薰風解盡吾民慍。正蓬渚芳遍。昨夜商周生伊旦。從來仁者，仲尼稱壽，更捧金盃勸。我有詩詞三百卷。待留取、頻頻獻。且看明年秋欲半。紫薇花下，綠槐陰外，天語頒新宴。
青玉案
作者：倪翼周（宋）

熙春堂下花無數。紅紫映、桃溪路。蝶往蜂來知幾許。翠筠亭外，綠陽堤畔，時聽嬌鶯語。綺筵羅列開樽俎。況總是、神仙侶。競舉笙歌持玉醑。介公眉壽，年年此日，常與花為主。
醉蓬萊
作者：段倚（宋）

正星杓首舍，月律開祥，嗣興芳序。夢協長庚，誕清朝儀羽。運繼姬周，慶流嵩嶽，認再生申甫。職尹京華，功宣國計，聲猷兼著。子建文章，懿侯宗範，叔度襟懷，紫芝眉宇。燕啟佳辰，滿東風蘭霧，脆管繁弦，繡裀檀板，會飯中仙侶。世仰真賢，朝尊大老，長親堯主。
新荷葉
作者：賀及（宋）

蓮萼飄香，金風乍扇輕涼。鬱鬱蔥蔥，瑞煙縈繞華堂。星辰孕秀，良霄夢、吉協熊祥。紫芝眉宇，瑩然如峙圭璋。忠孝傳芳，集慶門、奕世簪裳。他日巖廊，致君直上虞唐。百千椿算，爭期並、鶴老龜長。年年今日，會拚一醉觥觴。
沁園春
作者：傅伯達（宋）

白帝司權，炎宮回馭，一葉報秋。正銀河高瀉，金風作扇，冰輪將滿，火傘初收。吳越傳芳，鬥牛鍾秀，間世生賢誰與儔。那堪更負，過人才氣，濟世謀猷。風流花縣優遊，有善政廉名達郡侯。鶚書朝薦，泥封暮召，榮登閨籍，平步瀛洲。歌駐行雲，舞翔迴雪，壽酒深傾碧玉甌。從今願，願齡齊鼻祖，名在丹丘。
滿庭芳
作者：鄭達可（宋）

肥綻梅紅，嫩翻荷綠，微涼時起青萍。人間福艾，都屬老人星。累建高牙大纛，循良治、是處彬彬。棠陰裡，豐碑紀德，仁愛浹生民。綸巾。風物裹，一筇徒倚，傲睨寰瀛。況清朝黃髮，尤急諮詢。第恐商山芝客，豈容便、蟬蛻功名。他時看，腰橫玉帶，朱紫列雲仍。
念奴嬌
作者：鄭達可（宋）

嫩涼如水，正一天風露，秋容如沐。明日中秋今夜月，千里清輝光足。周室姬公，唐家元軌，來享人間福。老人星瑞，光芒南照簷曲。行看裂土分茅，朱顏青鬢，好稱腰橫玉。便挽銀河斟北斗，傾作千鍾醽醁。子舍榮華，孫枝赫奕，茂盛同松竹。尊前歡笑，競將椿算為祝。
南歌子
作者：臧餘慶（宋）

桔裡風煙好，壺中日月長。松身鶴髮自安強。應有老人呈瑞、動光芒。酒飲無邊酒，香燒不斷香。從今乞與醉為鄉。更醉百年三萬、六千場。
鷓鴣天
作者：臧餘慶（宋）

天與君王管晏才。尚書兩曳履聲來。今朝望著樓頭看，已有臺星照斗魁。金蹀躞，玉崔嵬。天香滿袖早朝回。中書尚享無窮考，長揖南風醉壽杯。
鷓鴣天
作者：臧餘慶（宋）

壽菊才開三四葩。秋光著意主人家。清香未許人間識，先佔重陽醉紫霞。兒綠綬，母金花。斑衣庭下樂無涯。要知他日中書考，細數沙堤堤上沙。
天仙子
作者：洪諮夔（宋）

風月分將秋一半。昨夜月明今夜滿。有人笙鶴御風來，玉繩轉。銀河淡。涼入天孫雲錦段。笑拈桂枝香婉娩。十字金書光照眼。看看細札促歸來，漏聲緩。珂聲遠。夜宿玉堂誰是伴。
摸魚兒
作者：趙與洽（宋）

甚幽人、被花勾引，庭皋遙夜來去。江空歲晚誰為伴，只有瓊枝玉樹。愁絕處。望萬里瑤臺，夢斷迷歸路。花還解語。更雪琢精神，冰相韻度。粉黛盡如土。飄仙袂，曾綴蕊珠鵷鷺。雲茵月障千步。莫教衣袖天香冷，恐怨美人遲暮。更起舞。任斗轉參橫，翠羽曾知否。塵緣自誤。終待驂鸞，乘風共去。長作此花主。
江城梅花引
作者：趙與洽（宋）

單衾寒引畫龍聲。雨初晴。月微明。竹外溪邊，低見一枝橫。澹月疏花三四點，尚春淺，早相看、似有情。夜來袖冷暗香凝。恨半銷，酒半醒。靚妝照影，未忺整、雪豔冰清。只恐不禁、愁絕易飄零。待得南樓三弄徹、君試看，比從前、更瘦生。
碧牡丹
作者：李致遠（宋）

破鏡重圓，分釵合鈿，重尋繡戶珠箔。說與從前，不是我情薄。都緣利役名牽，飄蓬無定，翻成輕負。別後情懷，有萬千牢落。經時最苦分攜，都為伊、甘心寂寞。縱滿眼、閒花媚柳，終是強歡不樂。待憑鱗羽，說與相思，水遠天長又難託。而今幸已再逢，把輕離斷卻。
失調名
作者：張琳（宋）

持節助調羹。
翻香令
作者：鄔慮（宋）

醉和春恨拍闌干。寶香半灺倩誰翻。丁寧告、東風道，小樓空，斜月杏花寒。夢魂無夜不關山。江南千里霎時間。且留得、鸞光在，等歸時，雙照淚痕乾。
如夢令
作者：馮熔（宋）

素養浩然之氣，鐵石心腸誰擬。蒿目縣前江，不逐隊魚遊戲。藏器。藏器。只等時乘奮起。
念奴嬌
作者：劉鎮2（宋）

調冰弄雪，想花神清夢，徘徊南土。一夏天香收不起，付與蕊仙無語。秀入精神，涼生肌骨，銷盡人間暑。稼軒愁絕，惜花還勝兒女。長記歌酒闌珊，開時向晚，笑浥金莖露。月浸欄干天似水，誰伴秋娘窗戶。困殢雲鬟，醉敧風帽，總是牽情處。返魂何在，玉川風味如許。
行香子
作者：劉鎮2（宋）

露葉煙條。天與多嬌。算風流、張緒難消。惱人春思，政自無聊。賴斂愁眉，酣醉眼，減圍腰。風絮相邀。蝶弄鶯嘲。最關情、是短長橋。解驂分袂，催上蘭橈。更綠波平，紅日墜，碧雲遙。
沁園春
作者：劉鎮2（宋）

誰似花翁，長年湖海，蹇驢弊裘。想江塵醉帽，青樓歌扇，揮金談笑，惜玉風流。吳下阿蒙，江南老賀，肯為良田二頃謀。人間世，算到頭一夢，螻蟻王侯。悠悠。吾道何求。況白首相逢說舊遊。記疏風淡月，寒燈古寺，平章詩境，分付糟丘。聚散摶沙，炎涼轉燭，歸去來兮萬事休。無何有，問從前那個，騎鶴揚州。
沁園春
作者：劉鎮2（宋）

爽氣西來，玉削群峰，千杉萬松。望疏林清曠，晴煙紫翠，雪邊回棹，柳外聞鍾。夜月瓊田，夕陽金界，倒影樓臺表裡空。橋陰曲，是舊來忠定，手種芙蓉。仙翁。心事誰同。付魚鳥相望一笑中。向月梅香底，招邀和靖，雲山高處，問訊梁公。物象搜奇，風流懷古，消得文章萬丈虹。沈吟久，想依依春樹，人在江東。
花心動
作者：劉鎮2（宋）

鳩雨催晴，遍園林、一番綠嬌紅媚。柳外金衣，花底香須，消得豔陽天氣。障泥步錦尋芳路，稱來往、縱橫珠翠。笑攜手，旗亭問酒，更酬春思。還記東山樂事。向歌雪香中，伴春沈醉。粉袖殢人，彩筆題詩，陶寫老來風味。夜深銀燭明如晝，待歸去、看承花睡。夢雲散，屏山半燻瀋水。
漢宮春
作者：劉鎮2（宋）

日軟風柔，望暖紅連島，晴綠平川。尋芳拾蕊，勝伴陌上鮮妍。玉驄歸路，記青門、曾墮吟鞭。人去後，庭花弄影，一簾香月娟娟。追念舊遊何在，嘆佳期虛度，錦瑟華年。博山夜來燼冷，誰換沈煙。屏幃半掩，奈夢雲、不到愁邊。春易老，相思無據，閒情分付魚箋。
水龍吟
作者：劉鎮2（宋）

三山臘雪才消，夜來誰轉回寅鬥。試燈簾幕，送寒幡勝，暗香攜手。少日歡娛，舊遊零落，異鄉歌酒。到而今，生怕春來大早，空贏得、兩眉皺。春到蘭湖少住，肯殷勤、訪梅尋柳。相思人遠，帶圍寬減，粉痕消瘦。雙燕無憑，尺書難表，甚時回首。想畫欄、倚遍東風，閒負卻、桃花咒。
水龍吟
作者：劉鎮2（宋）

老來慣與春相識，長記傷春如故。去年今日，舊愁新恨，送將風絮。粉淚羞紅，黛眉顰翠，推愁不去。任瑣窗深閉，屏山半掩，還別有、愁來路。回首畫橋煙水，念故人、匆匆何處。客情懷遠，雲迷北樹，草連南浦。離合悲歡，去留遲速，問春無語。笑劉郎，不道無桃可種，苦留春住。
水龍吟
作者：劉鎮2（宋）

弄晴臺館收煙候，時有燕泥香墜。宿酲未解，單衣初試，騰騰春思。前度桃花，去年人面，重門深閉。記綵鸞別後，青驄歸去，長亭路、芳塵起。十二屏山遍倚。任蒼苔、點紅如綴。黃昏人靜，暖香吹月，一簾花碎。芳意婆娑，綠陰風雨，畫橋煙水。笑多情司馬，留春無計，溼青衫淚。
慶春澤
作者：劉鎮2（宋）

燈火烘春，樓臺浸月，良宵一刻千金。錦步承蓮，彩雲簇仗難尋，蓬壺影動星球轉，映兩行、寶珥瑤簪。恣嬉遊，玉漏聲催，未歇芳心。笙歌十里誇張地，記年時行樂，憔悴而今。客裡情懷，伴人閒笑閒吟。小桃未靜劉郎老，把相思、細寫瑤琴。怕歸來，紅紫欺風，三徑成陰。
蝶戀花
作者：劉鎮2（宋）

誰送涼蟾消夜暑。河漢迢迢，牛女何曾渡。乞得巧來無用處。世間枉費閒針縷。人在江南煙水路。頭白鴛鴦，不道分飛苦。信遠翻嗔烏鵲誤。眉山暗鎖巫陽雨。
柳梢青
作者：劉鎮2（宋）

乾鵲收聲，溼螢度影，庭院秋香。步月移陰，梳雲約翠，人在迴廊。醺醺宿酒殘妝。待付與、溫柔醉鄉。卻扇藏嬌，牽衣索笑，今夜差涼。
柳梢青
作者：劉鎮2（宋）

瞥眼光陰。章臺舊路，楊柳春深。尚憶風流，殢人倚玉，替客揮金。高陽醉後分襟。想妒雨、嗔雲到今。訊息真時，笑啼難處，方表人心。
江神子・江城子
作者：劉鎮2（宋）

思君夢裡說邯鄲。未成歡。已炊殘。斷送春歸，風雨霎時間。空有生前醫國手，醫不到，子孫寒。欲登詩境吊方幹。倩誰看。北邙山。落落晨星，不見暮雲還。莫在人間尋食客，尋見後，匹如閒。
臨江仙
作者：劉鎮2（宋）

蕩紫飄紅芳信斷，都無人問穠纖。吟鞭倚醉問涼蟾。香消金縷篆，塵壓寶妝奩。夢峽朝雲飛不到，一春離緒厭厭。卻疑歸燕礙重簾。心期花底誤，眉恨柳邊添。
浣溪沙
作者：劉鎮2（宋）

簾幕收燈斷續紅。歌臺人散彩雲空。夜寒歸路噤魚龍。宿醉未消花市月，芳心已逐柳塘風。丁寧鶯燕莫匆匆。
清平樂
作者：劉鎮2（宋）

柳陰庭院。簾約風前燕。著雨荷花紅半斂。消得盈盈綠扇。竹光野色生寒。玉纖雪藕冰盤。長記酒醒人靜，暗香吹月欄干。
賀新郎
作者：劉鎮2（宋）

雲淡天垂野。望晴郊、疏煙半卷，斷虹低跨。老樹連陰藏遠景，十里湖光照夜。看不盡、真山圖畫。春滿軒窗無著處，更銀蟾、冷浸鴛鴦瓦。人共境，轉幽雅。文章太守歸來也。似當年、和靖風流，小孤山下。問訊佩蘭餐菊友，曾約梅兄入社。待付與、竹臞陶寫。塵外閒尋行樂地，任傍人、歌舞喧臺榭。詩世界，有王謝。
江神子・江城子
作者：劉鎮2（宋）

送春曾到百花洲。夕陽收。暮雲留。想伴花神，騎鶴上揚州。回首湖山情味淡，重把酒，更登樓。相思南浦古津頭。未拿舟。已驚鷗。柳外歸鴉，點點是離愁。空倚陽關三疊曲，歌不盡，水東流。
阮郎歸
作者：劉鎮2（宋）

寒陰漠漠夜來霜。階庭風葉黃。歸鴉數點帶斜陽。誰家砧杵忙。燈弄幌，月侵廊。熏籠添寶香。小屏低枕怯更長。和雲入醉鄉。
阮郎歸
作者：劉鎮2（宋）

金莖浥露未成霜。西風只舊涼。蕊仙何事換霞妝。惱人秋思長。香世界，錦文章。花神不覆藏。小山騷客政清狂。同花入醉鄉。
玉樓春
作者：劉鎮2（宋）

泠泠水向橋東去。漠漠雲歸溪上住。疏風淡月有來時，流水行雲無覓處。佳人獨立相思苦。薄袖欺寒修竹暮。白頭空負雪邊春，著意問春春不語。
木蘭花慢
作者：劉鎮2（宋）

看纖雲護月，湛河漢，夜聲收。正玉塵生風，銀床墜露，涼葉颼颼。襟懷靜吞八表，莫登山臨水易驚秋。閒想多情宋玉，舊來空替人愁。溫柔。鄉解老秋不。絲竹間秦謳。向橙橘香邊，持螯把酒，聊伴清遊。騷人自應念遠，與黃花、評泊晉風流。明日蓴鱸興動，待尋江上歸舟。
感皇恩
作者：劉鎮2（宋）

八十最風流，那誰不喜。況是精神可人意。太公當日，未必榮華如此。兒孫列兩行，萊衣戲。好景良辰，滿堂和氣。唱個新詞管教美。願同彭祖，尚有八百來歲。十分才一分，那裡暨。
踏莎行
作者：劉鎮2（宋）

蘭斛藏香，梅瓶浸玉。爐煙半嫋屏山曲。誰燒銀燭照黃昏，有人正倚蕭蕭竹。白雪歌翻，紅牙板促。周郎自是難回目。禁寒不飲告推人，春風吹聚眉尖綠。
絳都春
作者：劉鎮2（宋）

和風乍扇，又還是去年，清明重到。喜見燕子，巧說千般如人道。牆頭陌上青梅小。是處有、閒花芳草。偶然思想，前歡醉賞，牡丹時候。當此三春媚景，好連宵恣樂，情懷歌酒。縱有珠珍，難買紅顏長年少。從他烏兔茫茫走。更莫待、花殘鶯老。恁時歡笑，休把萬金換了。
秦樓月・憶秦娥
作者：張侃（宋）

冰肌削。水沈香透胭脂萼。胭脂萼。怕愁貪睡，等閒梳掠。花前莫惜添杯酌。五更嫌怕春風惡。春風惡。東君不管，此情誰託。
月上海棠
作者：張侃（宋）

南枝訊息憑誰送。北枝寒、清曉破餘凍。橫溪浸疏影，月黃昏、暗香浮動。真仙種。不與梨華同夢。洛陽姚魏爭先貢。妒紛紛、紅紫眩新寵。盡雪壓風欺，□和羹、此時須用。煩珍重。莫作桓伊三弄。
感皇恩
作者：張侃（宋）

佳處記曾遊，十年重到。罨畫湖山最春早。紅梅幾樹，一夜東風開了。矮松修竹外、依然好。玉色醺酣，香團嬌小。消得金尊共傾倒。滿懷風味，前度何郎今老。徘徊疏影裡、花應笑。
感皇恩
作者：張侃（宋）

換骨有丹砂，阿誰傳與。愛惜芳心不輕吐。客來爛熳，解得此情良苦。有時三兩點、胭脂雨。舊說江南，紅羅亭下，未必春光便如許。認桃辨杏，最是渠家低處。問花曾怨不、嬌無語。
西江月
作者：曾揆（宋）

簷雨輕敲夜夜，牆雲低度朝朝。日長天氣已無聊。何況洞房人悄。眉共新荷不展，心隨垂柳頻搖。午眠彷彿見金翹。驚覺數聲啼鳥。
謁金門
作者：曾揆（宋）

山銜日。淚灑西風獨立。一葉扁舟流水急。轉頭無處覓。去則而今已去，憶則如何不憶。明日到家應記得。寄書回雁翼。
謁金門
作者：曾揆（宋）

深院寂。一點春燈銜壁。空說銷愁須酒力。病多禁未得。遙望西樓咫尺。爭信今宵思憶。伴我枕頭雙淚溼。梧桐秋雨滴。
眼兒媚
作者：曾揆（宋）

芙蓉帳冷翠衾單。魂夢幾曾閒。怎禁未許，茫茫煙水，疊疊雲山。去時頻把歸期約，遠不過春殘。而今已是，荷花開了，猶倚欄干。
南柯子・南歌子
作者：曾揆（宋）

桐葉涼生夜，藕花香滿時。幾多離思有誰知。遙望盈盈一水、抵天涯。雨灑征衣淚，月顰分鏡眉。相逢又是隔年期。不似畫橋歸燕、解于飛。
西河
作者：曹豳（宋）

今日事。何人弄得如此。漫漫白骨蔽川原，恨何日已。關河萬里寂無煙，月明空照蘆葦。謾哀痛，無及矣。無情莫問江水。西風落日慘新亭，幾人墮淚。戰和何者是良籌，扶危但看天意。只今寂寞藪澤裡。豈無人、高臥閭里。試問安危誰寄。定相將、有詔催公起。須信前書言猶未。
紅窗迥
作者：曹豳（宋）

春闈期近也，望帝鄉迢迢，猶在天際。懊恨這一雙腳底。一日廝趕上五六十里。爭氣。扶持我去，轉得官歸，恁時賞你。穿對朝靴，安排你在轎兒裡。更選個、宮樣鞋，夜間伴你。
一翦梅
作者：周文璞（宋）

風韻蕭疏玉一團。更著梅花，輕嫋雲鬟。這回不是戀江南。只是溫柔，天上人間。賦罷閒情共倚闌。江月庭蕪，總是銷魂。流蘇斜掩燭花寒。一樣眉尖，兩處關山。
浪淘沙
作者：周文璞（宋）

還了酒家錢。便好安眠。大槐宮裡著貂蟬。行到江南知是夢，雪壓漁船。盤礴古梅邊。也信前緣。鵝黃雪白又醒然。一事最奇君聽取。明日新年。
朝中措
作者：王武子（宋）

畫眉人去掩蘭房。金鴨懶薰香。有恨只彈珠淚，無人與說衷腸。玉顏雲鬢，春花夜月，辜負韶光。閒看枕屏風上，不如畫底鴛鴦。
玉樓春
作者：王武子（宋）

紅樓十二春寒惻。樓角何人吹玉笛。天津橋上舊曾聽，三十六宮秋草碧。昭華人去無訊息。江上青山空晚色。一聲落盡短亭花，無數行人歸未得。
生查子
作者：魏子敬（宋）

愁盈鏡裡山，心疊琴中恨。露溼玉闌秋，香伴銀屏冷。雲歸月正圓，雁到人無信。孤損鳳皇釵，立盡梧桐影。
高陽臺
作者：韓（宋）

頻聽銀籤，重燃絳蠟，年華袞袞驚心。餞舊迎新，能消幾刻光陰。老來可慣通宵飲，待不眠、還怕寒侵。掩清尊。多謝梅花，伴我微吟。鄰娃已試春妝了，更蜂腰簇翠，燕股橫金。勾引東風，也知芳思難禁。朱顏那有年年好，逞豔遊、贏取如今。恣登臨。殘雪樓臺，遲日園林。
浪淘沙
作者：韓（宋）

莫上玉樓看。花雨斑斑。四垂羅幕護朝寒。燕子不知人去也，飛認闌干。回首幾關山。後會應難。相逢祗有夢魂間。可奈夢隨春漏短，不到江南。
浪淘沙
作者：韓（宋）

裙色草初青。鴨綠波輕。試花霏雨溼春晴。三十六梯人不到，獨喚瑤箏。艇子憶逢迎。依舊多情。朱門只合鎖娉婷。卻逐綵鸞歸去路，香陌春城。
長相思
作者：韓（宋）

郎恩深。妾思深。祗為恩深便有今。回紋辜舊吟。雲沈沈。水沈沈。一點堅如百鍊金。郎應知妾心。
長相思
作者：韓（宋）

杜孃家。謝孃家。樓壓官橋柳半遮。簾波漾彩霞。拾飛花。怨飛花。望斷郎來日又斜。東風吹鬢鴉。
長相思
作者：韓（宋）

夜蕭蕭。夢蕭蕭。又趁楊花到謝橋。鳳沈明月簫。來迢迢。枉把吟箋寄寂寥。飛鴻不受招。
好事近
作者：卓田（宋）

奏賦謁金門，行盡雲山無數。尚有江天一半，買扁舟東去。波神眼底識英雄，閣住半空雨。喚起一帆風力，去青天尺五。
昭君怨
作者：卓田（宋）

千里功名歧路。幾緉英雄草屨，八座與三臺。箇中來。壯士寸心如鐵。有淚不沾離別。劍未斬樓蘭。莫空還。
品令
作者：卓田（宋）

立秋十日，早露出新涼麵。斜風急雨，戰退炎光一半。月上紗窗，疑是廣寒宮殿。無端宋玉，撩亂生悲怨。一年好處，都被秋光占斷。你且思量，今夜怎生消遣。
眼兒媚
作者：卓田（宋）

丈夫隻手把吳鉤。能斷萬人頭。如何鐵石，打作心肺，卻為花柔。嘗觀項籍並劉季，一怒世人愁。只因撞著，虞姬戚氏，豪傑都休。
酹江月・念奴嬌
作者：卓田（宋）

武夷山字，是使君銜上，新來帶得。便覺閒中多勝事，滿眼煙霞泉石。雲卷塵勞，風生芒竹，去作山中客。曉壇朝罷，自然五福天錫。當此弧矢懸門，步虛聲遠，直透雲霄碧。替卻燕姬皓齒，洗盡人間箏笛。九曲溪深，千巖壁峭，大壽應難匹。輯車有待，日邊飛下訊息。
沁園春
作者：卓田（宋）

才大文豪，朱衣暗裡，今須點頭。奈蘭宮一跌，槐黃時候。銀袍逐浪，韋帶隨流。過盡鶴書，閱周鶚表，必竟都無名字留。空長恨，蕡終不第，齒且先侯。休愁。有路堪由。最喜徐卿百不憂。正椿松未老，芝蘭競秀，奇毛雛鳳，騂角犁牛。漢殿少年，新豐逆旅，豈肯卑微名位休。行將見，長沙召賈，御史除周。
滿庭芳
作者：卓田（宋）

柳暗千株，蓂翻三莢，當年神嶽生申。畫堂慶會，今日賀生辰。寶鴨檀煙薰馥，頌椒觴、醽醁頻斟。殷勤勸，歌喉宛轉，恣樂醉紅裙。榮華兼富貴，如君素享，勝似簪纓。雖田彭倚頓，未足多稱。好是錢流地上，倉箱積、賑濟飢貧。多陰德，子孫昌盛，指日綠袍新。
木蘭花・玉樓春
作者：錦溪（宋）

華堂慶晬。一歲應須千百歲，樂事如何。壽酒斟時妹拜哥。爹誇利市。笑道看看生舍弟。同著萊衣。玉樹森森奉壽卮。
壺中天・念奴嬌
作者：錦溪（宋）

騎鯨直上，問妲娥何日，天生英傑。笑下瓊樓，還報道，甫近迎長佳節。萬里無雲，一天如水，擁出新團月。正當此夜，文星飛下天闕。蟾苑元有高枝，至今猶待，自是無心折。只愛林泉供笑傲，吟出陽春白雪。冠玉精神，希夷仙種，秘受長生訣。蓬壺不老，待看蘭玉英發。
滿江紅
作者：錦溪（宋）

蓬島仙翁，元來是、神鍾嶽瀆。喜遇生申時節，一陽來複。蓂莢合朝曾舞翠，月華昨夜圓如玉。展紅箋、泚筆染新章，從頭錄。渭川叟，非鉤綠。魯公子，非徼福。況家傳、胡氏長生籙。點額嬰兒騰好語，殷勤捧獻杯中綠。更九番、屈指籛鏗年，為君祝。
鵲橋仙
作者：李仲光（宋）

詩書元帥，風流人物，看取方瞳如漆。銅駝陌上若相逢，當一笑、摩挲金狄。相門事業，中書考第，未數汾陽功績。若將六十壽行年，才數得、百分之一。
百字令・念奴嬌
作者：李仲光（宋）

小紅開也，問韶華、今年何事春早。盡道福星臨照久，勾引東風仙島。一點恩光，列城生意，萬物無枯槁。圜扉深處，也應滿地芳草。卻怪有腳陽春，如何移向崆峒了。父老牽衣留不住，只有攀援遮道。翠柏杯中，蟠桃花下，君看朱顏好。路人遙指，他年黃閣元老。
鵲橋仙
作者：李仲光（宋）

焚香清坐，呼童瀹茗，聊當一杯春酒。不須歌舞倩紅裙，為祝百千長壽。詩書萬卷，綺琴三弄，更有新詞千首。從今日日與遨遊，便是天長地久。
失調名
作者：孫惟信（宋）

壽花戴了。山童問、華庚多少。待瞞來、又怕旁人笑。況戒臘、淳熙可考。大衍之用恰恰好。學易後、尚一年小。謝屐唐衣眉山帽。薰風送下蓬島。生巧。呂翁昨夜鍾離早。又曾參、兩個先生道。又也曾偷桃啖棗。百屋堆錢都不要。更不要、袞衣茸纛。但要酒星花星照。鶻笑到老。
風流子
作者：孫惟信（宋）

三疊古陽關。輕寒噤、清月滿徵鞍。記玉筍攬衣，翠囊親贈，繡巾搵臉，金柳初攀。自回首，燕臺雲掩冉，鳳閣雨闌珊。天有盡頭，水無西注，鬢難留黑，帶易成寬。啼妝，東風悄，菱花在，擬倩錦字封還。應想恨蛾凝黛，慵髻堆鬟。奈情逐事遷，心隨春老，夢和香冷，歡與花殘。閒煞唾茸窗閣，十二屏山。
燭影搖紅
作者：孫惟信（宋）

一朵鞓紅，寶釵壓髻東風溜。年時也是牡丹時，相見花邊酒。初試夾紗半袖。與花枝、盈盈鬥秀。對花臨景，為景牽情，因花感舊。題葉無憑，曲溝流水空回首。夢雲不入小山屏，真個歡難偶。別後知他安否。軟紅街、清明還又。絮飛春盡，天遠書沈，日長人瘦。
清平樂
作者：孫惟信（宋）

秋娘窗戶。夢入陽臺雨。小別殷勤留不住。恨滿飛花落絮。一天曉月簷西。馬嘶風拂羅衣。分付許多風致，送人行下樓兒。
阮郎歸
作者：孫惟信（宋）

滿階紅影月昏黃，玉爐催換香。碧窗嬌困懶梳妝。粉沾金縷裳。鸞髻聳，黛眉長。燭光分兩行。許誰騎鶴上維揚。溫柔和醉鄉。
南鄉子
作者：孫惟信（宋）

璧月小紅樓。聽得吹簫憶舊遊。霜冷闌干天似水，揚州。薄倖聲名總是愁。塵暗鷫鸘裘。針線曾勞玉指柔。一夢覺來三十載，休休。空為梅花白了頭。
夜合花
作者：孫惟信（宋）

風葉敲窗，露蛩吟甕，謝娘庭院秋宵。鳳屏半掩，釵花映燭紅搖。潤玉暖，膩雲嬌。染芳情、香透鮫綃。斷魂留夢，煙迷楚驛，月冷藍橋。誰念賣藥文簫。望仙城路杳，鶯燕迢迢。羅衫暗摺，蘭痕粉跡都銷。流水遠，亂花飄。苦相思、寬盡春腰。幾時重恁，玉驄過處，小袖輕招。
晝錦堂
作者：孫惟信（宋）

薄袖禁寒。輕妝媚晚，落梅庭院春妍。映戶盈盈，回倩笑整花鈿。柳裁雲剪腰支小，鳳蟠鴉聳髻鬟偏。東風裡，香步翠搖，藍橋那日因緣。嬋娟。留慧盼，渾當了、匆匆密愛深憐。夢過闌干，猶認冷月鞦韆。杏梢空鬧相思眼，燕翎難系斷腸箋。銀屏下，爭信有人，真個病也天天。
醉思凡・醉太平
作者：孫惟信（宋）

吹簫跨鸞。香銷夜闌。杏花樓上春殘。繡羅衾半閒。衣寬頻寬。千山萬山。斷腸十二闌干。更斜陽暮寒。
水龍吟
作者：孫惟信（宋）

小童教寫桃符，道人還了常年例。神前灶下，祓除清淨，獻花酌水。禱告些兒，也都不是，求名求利。但吟詩寫字，分數上面，略精進、盡足矣。飲量添教不醉。好時節、逢場作戲。驅儺爆竹，軟餳酥豆，通宵不睡。四海皆兄弟，阿鵲也、同添一歲。願家家戶戶，和和順順，樂昇平世。
望遠行
作者：孫惟信（宋）

又還到元宵臺榭。記輕衫短帽，酒朋詩社。爛漫向、羅綺叢中，馳騁風流俊雅。轉頭是、三十年話。量減才慳，自覺是、歡情衰謝。但一點難忘，酒痕香帕。如今雪鬢霜髭，嬉遊不忺深夜。怕相逢、風前月下。
失調名
作者：張端義（宋）

怨春紅豔冷。
倦尋芳
作者：張端義（宋）

曉聽社雨，猶帶餘寒，尚侵襟袖。插柳千門，相近禁菸時候。鬢墜搔頭深舊恨，臂寬條脫添新瘦。卷重簾，看雙飛燕羽，舞庭花晝。誰共語、春來怕酒。一段情懷，燈暗更後。罨畫屏山，今夜夢魂還又。愁墨題箋魚浪遠，粉香染淚鮫綃透。待相逢，想鴛衾、鳳幃依舊。
謁金門
作者：衛元卿（宋）

花過雨。又是一番紅素。燕子歸來愁不語。故巢無覓處。誰在玉樓歌舞。誰在玉關辛苦。若使邊塵吹得去。東風侯萬戶。
齊天樂
作者：衛元卿（宋）

藕花洲上芙蓉楫，羞郎故移深處。弄影萍開，搴香袖罥，鸂鶒雙雙飛去。垂鞭笑顧。問住否橫塘，試窺簾戶。妙舞妍歌，甚時相見定相許。歸來憔悴錦帳，久塵金犢幰，連娟黛眉顰嫵。扇底紅鉛，愁痕暗漬，消得腰支如杵。鸞弦解語。鎮明月西南，拌人悽楚。悶拾楊花，等閒春又負。
滿庭芳
作者：彭止（宋）

月閏清秋，時逢誕節，畫堂瑞氣多多。遙瞻南極，瑞彩照盤坡。好是年才五十，身當貴、福比山河。無些事，方裙短揭，時復自高歌。歡娛，當此際，香燃寶鴨，酒酌金荷。恣柳腰櫻口，左右森羅。縱有人人捧擁，爭得似、正面嫦娥。思量取，朱顏未老，好事莫蹉跎。
留春令
作者：彭止（宋）

夜來小雨三更作。近水處、小桃開卻。玉女向曉掀朱箔。似與花枝有約。綠池上、柳腰纖弱。燕子過、誰家院落。春衫試著香羅薄。無奈東風太惡。
蘭陵王
作者：陳（宋）

角聲切。何處梅梢弄雪。還鄉夢，玉井樓前，千朵芙蕖插空碧。鄰翁問訊息。為說紅塵倦客。應憐笑、弓劍旌旗，底事留人未歸得。淮山舊相識。記急處笙歌，靜裡鋒鏑。隋堤楊柳猶春色。嗟十載人事，幾番棋局，青油年少已鬢白。漫惆悵京國。朱墨。困無力。似病鶴樊籠，老驥羈勒。夕陽不繫棲林翼。待添竹東圃，種松西陌。功名休問，吾老矣，付俊傑。
臨江仙
作者：陳（宋）

三十四年臺榭，八千餘裡江津。去時楊柳正輕顰。重來桃李少，不似舊時春。風掃半空煙雨，玉虹翠浪如新。可憐笳鼓送行人。白頭梳上見，歸夢枕邊頻。